גלריית ה- POP UP בקרית שמונה | בלוג המכללה האקדמית תל חי
גלריית ה- POP UP בקרית שמונה
מיזם גלריות ה -POPUP של עיריית קריית שמונה בשיתוף מרכז הצעירים, פרויקט קהילות הסטודנטים, המכון לאמנויות תל-חי ואגודת הסטודנטים תל-חי, הינו פרויקט משותף נוסף לעידוד תהליכי התחדשות כלכלית
מיזם גלריות ה -POPUP של עיריית קריית שמונה בשיתוף מרכז הצעירים, פרויקט קהילות הסטודנטים, המכון לאמנויות תל-חי ואגודת הסטודנטים תל-חי, הינו פרויקט משותף נוסף לעידוד תהליכי התחדשות כלכלית ואנושית של מרכז העיר הוותיק של קריית שמונה – מרכז הכיכרות.
הרעיון של הפרויקט הוא הקמת גלריית POPUP זמנית בחודש דצמבר 2017 במרכז העיר הוותיק, במבנה שעומד ריק, ב"כיכר חרמון". בגלריה מוצגות עבודות הדפס, ציור, פיסול, כדרות, צורפות ועוד.
בתקופת הפעלת הגלריות יוזם צוות הפרויקט, המורכב בעיקר מסטודנטים של פרויקט "תוצרת הארץ " והמכון לאמנויות, סדרה של אירועי תרבות ואמנות במרחב הציבורי הסמוך במטרה לעודד ולמשוך קהלים חדשים למרחב.
האמנים המציגים בגלריית הPOPUP במהלך חודש דצמבר 2017 הינם סטודנטים או בוגרים של המכון לאמנויות תל חי, שזכו להציג יצירותיהם לקהל הרחב:
אולה קרבצ'נקו
רתם יואלי
אופל פורן
רעות אהרונוביץ'
השבוע ב19.12 הופיעו במתחם גלריית הPOPUP ההרכב 'רבע לאפריקה', מההרכבים היותר עסוקים ופעילים בשנים האחרונות ,משלבים ג’אז-פאנק ישראלי עם מוסיקת גרוב אפריקאית וים תיכונית.
ההרכב התחיל דרכו ב2014 כצמד, והיום מוכר בארץ ובעולם ומופיע בפסטיבלים והופעות.
מתוך דף הפייסבוק של 'רבע לאפריקה':
"את הרעיון להרכב החלו יאיר ששון ואליסף בשארי, שניהם מוסיקאים מנוסים, שנפגשו ביפו וגילו שפה מוסיקלית משותפת ודעות מעניינות על החיים. המוזיקה באה אצל שניהם ואצל כמעט כל מוזיקאי מהתרבות הביתית. שניהם גדלו בבתים המושפעים מהמסורות והמורשות של תימן, פרס ועיראק. הסגנון המוסיקלי התבהר עוד יותר על ידם באקדמיה למוסיקה בירושלים ובמרכז למוסיקה קלאסית מזרחית. כתוצאה מכך נוצר הבסיס המוצק לסגנון רענן, שנקרא AFRO-ARAB.
לתוך תהליך היצירה, טווה ההרכב פילוסופיה המבוססת על שלושה עקרונות עיקריים: אהבה, אחדות וחברה. התוצאה היא סגנון אסתטי ייחודי, המהווה קרקע פורייה לתנועה בין קומפוזיציה לאלתור, ובין מורכבות ופשטות".
את ההופעה ליוו דוכנים רבים של שתיה ואוכל, והסטודנטים ותושבי ק"ש רקדו לצלילי 'רבע לאפריקה' ונהנו. יוזמה מבורכת בעיר!